Мы махуэхэм
ФокIадэм и 24, щэбэт
Кърым Республикэм и Къэрал гербымрэ къэрал ныпымрэ я махуэщ
ЧэруанакIуэм и дунейпсо махуэщ
Молдовэм щагъэлъапIэ Анэшхуэм и махуэр
ЩэкIуэнымрэ бдзэжьей ещэнымрэ я махуэр США-м щагъэлъапIэ.
1801 гъэм КъуэкIыпIэ Куржыр Урысей империем къыхагъэхьащ.
1812 гъэм Бородино деж щекIуэкIа зауэм уIэгъэ хьэлъэ щыхъуащ икIи щыхэкIуэдащ пщы, дзэзешэ, Суворовым и гъэсэн Багратион Пётр.
1957 гъэм Барселонэ къалэм къыщызэIуахащ «Камп Ноу» стадионыщIэр. Иджыпсту ар Испанием и мызакъуэу, Европэми щынэхъ ин дыдэщ, цIыху 99.354-рэ йохуэ.
1993 гъэм Урысейм къыщызэрагъэпэщащ ЦIыхум и хуитыныгъэхэмкIэ комиссэ.
1999 гъэм Инджылызым и къалащхьэ Лондон къыщызэIуахащ Конан Дойль Артур и литературэ лIыхъужь цIэрыIуэ Холмс Шерлок и фэеплъ.
2010 гъэм дунейм ехыжащ СССР-м и вице-президенту, къэралым «шыщхьэуIу зэхъуэкIыныгъэхэр» къыщызэзыгъэпэща ГКЧП-м и унафэщIу щыта Янаев Геннадий.
Уэрэдус, уэрэджыIакIуэ, джэгуакIуэ Сыжажэ Къылъшыкъуэ къызэралъхурэ илъэси 153-рэ ирокъу.
Иордание Хьэшимит пащтыхьыгъуэм и Парламентым и унафэщIу, премьер-министру, Сенатым и Iэтащхьэу щыта Хьэбжокъуэ Сэхьид къызэралъхурэ илъэси 118-рэ ирокъу.
Совет къэрал, политикэ лэжьакIуэ, 1984 — 1985 гъэхэм СССР-м и унафэщIу щыта Черненкэ Константин къызэралъхурэ илъэси 105-рэ ирокъу.
УсакIуэ, тхакIуэ, зэдзэкIакIуэ Рубальская Ларисэ и ныбжьыр илъэс 71-рэ ирокъу.
Адыгэ усакIуэ, зэдзэкIакIуэ Семэн Руслан къызэралъхурэ илъэс 68-рэ ирокъу.
«Къэбэрдей-Балъкъэр» зыгъэлъагъуэ телевизионнэ канал» къэрал IуэхущIапIэм и унафэщI Къардэн Аслъэн и ныбжьыр илъэс 55-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык уфауэ щыщытынущ, уэшх тIэкIу къыщешхынущ. Хуабэр махуэм градуси 10 — 11, жэщым градуси 7 — 9 щыхъунущ.
ФокIадэм и 25, тхьэмахуэ
Зи тхьэкIумэхэм зэхамыххэм я дунейпсо махуэщ
Машинэ зыщIым и махуэщ
1763 гъэм Екатеринэ ЕтIуанэм и унафэкIэ Москва къыщызэIуахащ Урысейм щыяпэ сымаджэщыр. Абы пащтыхь гуащэм и къуэ Павел и цIэр фIащауэ щытащ.
1818 гъэм инджылыз дохутыр Бланделл Джеймс дунейм щыяпэу зы цIыхум и лъыр адрейм хигъэлъэдауэ щытащ.
1934 гъэм Налшык къыщызэIуахащ Къэбэрдей-Балъкъэрым и колхоз-совхоз IуэхущIапIэхэм я япэ спартакиадэр.
1941 гъэм ВКП (б)-м и Къэбэрдей-Балъкъэр обкомым унафэ ищIащ уIэгъэ хъуа зауэлIхэр зыхуей хуэгъэзэнымкIэ комитет къызэрагъэпэщыну.
1943 гъэм Дзэ Плъыжьым Смоленск къалэр фашистхэм къаIэщIигъэкIыжащ.
1991 гъэм ДОСААФ зэгухьэныгъэм и цIэр РОСТО жиIэу зэрахъуэкIащ.
Совет композитор, пианист щэджащэ, егъэджакIуэ, СССР-м и цIыхубэ артист Шостакович Дмитрий къызэралъхурэ илъэси 110-рэ ирокъу.
АР-м и цIыхубэ тхакIуэ, драматург, зэдзэкIакIуэ Еутых Аскэр къызэралъхурэ илъэси 101-рэ ирокъу.
Совет актёр, режиссёр, СССР-м и цIыхубэ артист Бондарчук Сергей къызэралъхурэ илъэс 96-рэ ирокъу.
Пшынауэ Iэзэу щыта, Къэбэрдей-Балъкъэрымрэ Урысей Федерацэмрэ щIыхь зиIэ я артист ПщыхьэщIэ Мухьэжыр къызэралъхурэ илъэс 84-рэ ирокъу.
Адыгэ тхакIуэ Щэмырзэ Iэмырбий къызэралъхурэ илъэс 83-рэ ирокъу.
УФ-м и цIыхубэ артисткэ Федосеевэ-Шукшина Лидие и ныбжьыр илъэс 78-рэ ирокъу.
США-м щыщ зэщхьэгъусэхэу, «Оскар» саугъэтхэр зыхуагъэфэщахэу Дуглас Майклрэ Зета-Джонс Кэтринрэ къыщалъхуа махуэхэр зэтохуэ. Нобэ Майкл илъэс 72-рэ, Кэт-рин илъэс 47-рэ зэрырикъур ягъэлъапIэ абыхэм.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 13 — 17, жэщым градуси 8 — 10 щыхъунущ.
ФокIадэм и 26, блыщхьэ
Ядернэ Iэщэр гъэкIуэдыжыпэным щIэбэныным и дунейпсо махуэщ
НэгъуэщI къэралыбзэхэм я европэпсо махуэщ
Смоленск къалэм и лъабжьэр зэрагъэтIылърэ илъэс 1153-рэ ирокъу.
1530 гъэм ягъэтIылъащ Чувашием и иджырей къалащхьэ Чебоксары и лъабжьэр.
Темрюк къалэр илъэс 460-рэ ирокъу.
Краснодар ухуэн зэрыщIадзэрэ илъэс 223-рэ ирокъу.
1941 гъэм Налшык щекIуэкIащ республикэм и парт активым и зэIущIэ. Абы щытепсэлъыхьащ цIыхухэр зауэ Iуэхухэм хуегъэджэным.
1960 гъэм ООН-м и тхыдэм щынэхъ кIыхь дыдэу абы къыщыпсэлъащ Кубэм и унафэщI Кастрэ Фидель — сыхьэти 4-рэ дакъикъэ 29-кIэ.
1962 гъэм Йемен Хьэрып Республикэр къэунэхуащ.
Урыс еджагъэшхуэ-физиолог, Нобель и саугъэтым и лауреат Павлов Иван къызэралъхурэ илъэси 167-рэ ирокъу.
Актёр цIэрыIуэ, СССР-м и цIыхубэ артист Басилашвили Олег и ныбжьыр илъэс 82-рэ ирокъу.
Вахтанговым и цIэр зезыхьэ театрым и актрисэ, УФ-м и цIыхубэ артисткэ Максаковэ Людмилэ и ныбжьыр илъэс 76-рэ ирокъу.
УсакIуэ, публицист, КъБР-м щэнхабзэмкIэ щIыхь зиIэ и лэжьакIуэ Джэрыджэ Арсен и ныбжьыр илъэс 69-рэ ирокъу.
Украинэм и президент Порошенкэ Пётр и ныбжьыр илъэс 51-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 14 — 18, жэщым градуси 8 — 10 щыхъунущ.
